૨૦૧૫માં ડિઝની જેવી મોટી કંપની સામે H-1B વિઝાને કારણે કેસ થયેલો. ડિઝનીના કેટલાક કર્મચારીઓનો આરોપ હતો કે, કંપનીએ ઓછો પગાર આપવો પડે એટલા માટે તેમની જગ્યાએ વિદેશથી બોલાવેલા H-1B વિઝાધારકોને નોકરીએ રાખ્યા હતા. કર્મચારીઓએ એવો આરોપ પણ મૂક્યો હતો કે ડિઝનીએ તેમને નોકરીમાંથી કાઢી મૂકતાં પહેલાં પોતાનું કામ H-1B વિઝાધારકોને શીખવવા માટે પણ કહ્યું હતું. આ કેસ ડિઝની હારી ગઈ હતી ને તેણે જંગી વળતર ચૂકવવું પડેલું. H-1B વિઝાને કારણે ભારતીય આઈટી કંપનીઓ ઉપર પણ આરોપો મુકાતા રહ્યા છે ને ૨૦૧૩માં તો ઇન્ફોસિસે આવા જ એક કેસમાં લગભગ ૨૫ કરોડ રૂપિયાનો દંડ ભરવો પડયો હતો.